Nazist og Napoleon-slektning reddet jøden Freud
Det kommer frem i en ny bok om Freud, skriver den amerikanske nettavisen Huffington Post. Etter at Hitler kom til makten i 1933 rådet vennene mesteren Freud til å rømme før det var for sent. Albert Einstein skjønte tegningen og emigrerte samme året til USA. Men Freud nølte. Selv etter Anschluss i 1938, da Østerrike ble innlemmet i Nazi-Tyskland - under stormende jubel - greide han ikke å bestemme seg. Men Freud hadde flaks. Nazistene utnevnte jødekommissarer for å slå kloa i rike jøders formuer, og Freuds kommissar ble nazisten Dr. Anton Sauerwald. Han hadde studert kjemi under Freuds gode venn dr. Josef Herzig. Freud hadde fete bankkonti i utenlandske banker, men Sauerwald lot være å rapportere dem og ødela også bevis for deres eksistens. Freuds bøker var bannlyste av nazistene, men istedenfor å kaste dem på bålet fikk Sauerwald gjemt bort hans omfangsrike boksamling i nasjonalbiblioteket i Wien, der den overlevde krigen.Men det var en slektning av Napoleon som fikk det aldrende og syke geniet ut av Østerrike. Freuds formue og eiendom i Wien var beslaglagt, og uten penger kunne han ikke reise noe sted. Men prinsesse Marie Bonaparte visste råd. Hun hadde kommet ens ærend fra Paris for å hjelpe sitt store forbilde; Marie var nemlig selv psykoanalytiker! Dessuten var hun styrtrik. Samt prinsesse av Hellas, siden hun var gift med prins Georg av Hellas. Prinsessen skaffet midler til veie og ordnet utreisevisum via sine omfattende kontakter, riktignok etter masse krangling med nazimyndighetene. 4. juni kunne Freud sette seg på Orientekspressen til Paris og unnslippe nazistenes jødeforfølgelser. Ironisk nok hadde da jødekommissaren Sauerwald allerede fått ordre om å omgjøre Freuds hus i Wien til Institutt for studier av den ariske rases overlegenhet... Den nyvunne friheten inspirerte Freud til igjen å skrive. Resultatet ble at han avsluttet boken «Moses og monoteismen» samt «Grunntrekk ved psykoanalysen». Da folk spurte hvor denne nyvunne kreativiteten stammet fra, skal Freud ha svart, ikke uten ironi, «Takk der Führer!», skriver David Cohen i Huffington Post. 23. september 1939 døde Sigmund Freud av kreft i Paris.
I 1938 annekterte Hitler Østerrike, og jødene lå tynt an. En av dem var psykoanalysens far, 82 år gamle Sigmund Freud. Men Freud unnslapp Hitlers klør, takket være en nazist og en slektning av keiser Napoleon.